Riječi

*(Igrali se jednog dana brat i sestra. Igrali se radosno i veselo. Nakon nekog vremena nešto je u igri pošlo krivo i oni su se posvađali.)*

BRAT *(kroz plač*): Baš si zločesta! Mrzim te!

*(Sestra plačući odlazi u svoju sobu, a dolazi majka žurnim korakom.)*

MAJKA: Znaš li ti što znači biti zločest?

BRAT: Da, biti zločest znači činiti loša djela.

MAJKA: Je li tvoja sestra učinila loše djelo?

BRAT: Je! Srušila mi je sve autiće, a jednog je čak i zgazila!

MAJKA *(mudrim glasom, detektivski nastavlja):* Kako se to dogodilo?

BRAT: Hodala je po sobi i nije uopće primijetila moje autiće pa ih je nogom porušila, a jednog je čak zgazila!

MAJKA: Je li to učinila namjerno?

BRAT: Mislim da nije....

MAJKA: Je li onda učinila loše djelo buduće je to napravila slučajno?

BRAT *(bojažljivo):* Ne...

MAJKA: Dobro, je li tvoja sestra zločesta ako nije učinila loše djelo?

BRAT: Nije....

MAJKA: Zašto si joj onda rekao da je zločesta?

BRAT *(nakon razmišljanja):* U tom trenutku nisam razmišljao što govorim.

MAJKA: Dobro.

*(Činilo se da više nema pitanja i da će otići iz sobe, ali majka se samo promeškolji na mjestu na kojem je sjedila i nastavi s pitanjima.)*

MAJKA: Znaš li ti što znači mrziti nekoga?

BRAT: Da, to znači da nekoga ne voliš...

MAJKA *(dopuni i nastavi):* ...i da mu želiš zlo. A onaj koji nekome želi zlo je zločest jer je to loše djelo. Voliš li ti svoju sestru i želiš li joj zlo ili dobro?

BRAT: Naravno da ju volim i da joj želim dobro!

MAJKA: Iz kojeg si joj razloga onda rekao da ju mrziš?

BRAT *(iskreno prizna):* Nisam razmišljao što govorim...

MAJKA *(dovikuje sestri u drugoj sobi):* Drugi puta budi pažljivija kako bratu ne bi srušila igračke!

SESTRA *(iz druge sobe):* Hoću!

MAJKA *(okrene se sinu):* Sad joj se idi ispričati.

*(Brat odlazi u sestrinu sobu.)*

BRAT: Oprosti! Obećavam ti da to više nikada neću reći!

SESTRA *(sretno):* Pa naravno da ti opraštam!

*(Zagrle se. Dječak se vraća u svoju sobu gdje i dalje sjedi majka i postavlja novo pitanje.)*

MAJKA: Znaš li ti što znači nekome nešto obećati?

BRAT: To znači da će se ono što kažeš najsigurnije ispuniti.

MAJKA: Najveće čudo je riječ. Riječ ima toliko tajni i pitanja, toliko pitanja koja nemaju odgovore, ali i pitanja koja imaju odgovore, pitanja o kojima se može razgovarati. No, ako ne znaš što riječ znači, onda ti ona ne vrijedi ništa. Neke riječi imaju jako ružno značenje, a neki ih ljudi govore drugima ne znajući što one zapravo znače. Tako nesvjesno povrijede druge. Neki ljudi pak znaju što znače te ružne riječi, ali ne razmišljaju o posljedicama njihova izgovaranja drugima, baš kao ti sada. I opet su ljudi kojima su upućene te riječi povrijeđeni. Zato uvijek pazi koje riječi koristiš, pažljivo ih biraj, ne budi brzoplet, jer, ponavljam ti, najveće čudo je riječ.

BRAT (*dirnut majčinim riječima):* Neću zaboraviti što si me danas naučila, obećavam ti.

MAJKA *(nježno):* Sada znam da razumiješ što znači obećati, zato ti vjerujem da ćeš misliti na ovaj naš razgovor. Sada se možeš ići igrati.

*(Dječak odlazi u sestrinu sobu, a majka ostaje sjediti u svojim mislima.)*

Tara Turk